text: V.
  Denique petito à Romanorum regibus exemplo, Nos ipsi, inquit, Romani, quun ante, diverso modo Repub. instituta, id est, Regibus obnoxii, multa pertulissemus incommoda, deinde libertatem appetivimus, eamque consecuti ad tantam hanc potentiam pervenimus; non aliis quidem ullis, quàm popularis Reipub. adjuti bonis, quum & Senatus auctor fieret, & populus juberet. Caeterum nec huic etiam in hac deliberatione rationi est locus. Fuerint olim & merito Romanis Reges detestati; iisque ejuratis ad formidatam omnibus potentiam magno gradu provecta sit res Romana: nunc temporis tamen convenientius ei erat unius, quam plurium & populi imperium. Ita enim fere sit in rebus humanis, ut, pro diversa temporum conditione, una atque eadem imperandi ratio, laudanda nonnunquam, subinde detestanda merito videatur. Primo ergo Reges, dein Senatus & populi, tandem iterum unius principis imperium fatigatae discordiis civilibus Reip. debebantur.